Այս հզոր պատկերն արձանագրեցին նաեւ գերմանացի մեր գործընկերները: Նրանք, որ հեռուստատեսության համար աշխատելով էլ, նախաճաշին անպայման սնունդը հագեցնում են տպագիր մամուլի անհրաժեշտ կալորիաներով, հայաստանյան մեր բանավոր «աշխարհակարգը», չեմ կարծում, թե գիտեն: Բայցՙ կռահում են անշուշտ: Մայիսի 1-ին ՀՀ ԱԺ ամբիոնից վարչապետի թեկնածու Նիկոլ Փաշինյանին ուղղած հարցերին ու Հանրապետական պատգամավորների ելույթներին նրանց արձագանքը դրա հաստատումն է: Ինքնաքննադատությունից չելնող, քննադատության աչքերի մեջ չնայող, հռետորական արվեստից հեռու խորհրդարանական մեծամասնություն, որ պարտվում է գրավոր տիրույթումՙ տպագիր լրագրության մեջ իրեն հաստատած, բանավոր խոսքի մեջ սուր եւ անողոք, բայց ժողովրդի ջերմաչափ ու տրիբուն դարձած առաջնորդինՙ Նիկոլ Փաշինյանին: 90- ական թվականներին, երբ Երկիր Նաիրիի կամ պաշտոնական անվամբ Հայաստանի Հանրապետության բազմակարծություն փնտրող քաղաքացին «Ազգ» ու «Երկիր» էր փնտրում թերթի կրպակում ու չէր գտնում, այսօր գտնում է ազգն ու երկիրըՙ «Հայկական ժամանակ»-ին ծնունդ տված, աշխարհում հայկական ժամանակ ստեղծող քաղաքական դեմքիՙ Նիկոլ Փաշինյանի ղեկավարած շարժման հայելու մեջ: